**GDO JE KRIV?**

Nekak je jutre baš pospane. Alarm je već odzvonil svoje, obrnula sam se na drugi kraj v postelji, zadovoljne se vu sebe nasmejala kak si bum vkrala još pet minut. Ionak je subota, nejdem v škuolu. Na trening stignem jer je on popoldan.

Dok sam tak uživala vu tieh svojih pet minut, dojde mama i zakriči:“Ajdeee, idemooo, kaj se ne misliš denes zdignuti s te postelje? Došla bu ti sestrična. Ajdeee...“ Mama je polahku zaprla vrate i prešla. Diela sam vanjkuš na lice kak da se hoču skriti, pobeči od nečega. I štiela sam pobeči... Vsaki susret s tom sestričnom vu meni zaziva nekakvu žalost, sram, srdžbu, ili vse to skup, ne znam ni sama. I vsaki put se zmislim jednog mojeg dolaska k njuoj.

Bila sam još mala, predškolka. Išli smo k sestrični i nosili joj poklon za rođendan. Ona je naviek bila vesela gda smo došli k njim, ličeka su joj se zažarila, skakala je i mahala z rukami. Baš sam tie dan nekak bila mrzovoljna pa mi je mama uvalila Bobeka, mojega medeka, najdražešuga plišanca. Bobek je sikud z menom išel, bil je moj prijatel po danu, po noči me čuval od sieh mogučih čudovišta za tere sam mislila da postojiju. I tak, prime me sestrična Emica za ruku i povlieče vu svoju sobu. Odmah mi je pokazala kaj je vse dobila za rođendan. A onda...onda mi je strgnula z ruk mojuga Bobeka. Navlačila mu je ruke, obrtala glavu, rastezala nogice, skopala mu jeno oko... I onda ga hitila na pod i z nogom šupierala v kut sobe. Meni su suze stizale jena drugu. Ni sama ne znam kak sam duge stala i nemočne gledela kaj Emica diela z mojim medekom, mojim Bobekom. Bome sam se okuražila, zela škare i jednuga njezinuga plišanca. Z jednim potezam odriezala sam mu glavu tera je, kak vu usporenom filmu, opala na pod. Onda sam počela rezati ruku, al je Emica kričala kak da su ju vsi vragi ovoga svieta napali. Vu sobu su doletele moja i njezina mama. Onda sam i ja počela bečati da nadglasam Emicu jer situacija je bila jake ozbiljna. Gda sam vidla kak je moja mama srdita (pogled joj je opasno biežal na škare), mislila sam da je to najbolje oružje za prikriti krivicu. Ali – mama je skočila do mene, povliekla me za lasi i porinula van z sobe. Obrnula sam se i vidla tetu kak teši Emicu, briše joj suze, gladi po lasi i – daje joj Bobeka. Mojuga Bobeka!

Išli smo doma i, naravne, dobila sam jezikovu juhu. Plakala sam se onak spotiha, uvrieđeno, jadno, sto misli mi se motalo po glavi. „Moojj Bo-bo-bek“, mrmljala sam isprekidane čez suze. „To niesi smiela napraviti. Vidiš, i stvari imaju dušu“, rekla je mama več male mirneše. „Ali zela mi je Bobekaaaa!“ „I ti si njoj zela jenoga plišanca!“ „Nisam!“ pravdala sam se. Mama je zašutela. Znam da sam bila kriva, ali bila je i Emica same kaj to nisam mogla dokazati. Pokle toga sam se muorala ispričati Emici. Ona se meni nije. Unda, gdo je kriv?

I tak je to bile z mojim Bobekom. Jesam ga dobila nazaj, i još mi je i dendenes najdražeši. Spomenek na sestričnu mi donese misel i na Bobeka. Oprostila jesam, pozabila nisam.

Idem se zdignuti i počakati sestričnu. Rada ju imam, volim se znjom spominati, negdar se male posvadime, a unda joj sproteknem Bobeka. Valjda to tak v življenju trieba biti...

**Antonela Cesarec, 7. razred**

**Osnovna škola Oroslavje, Oroslavje**

**Mentorica: Vesnica Kantoci**